32003D0308
L 113/8
JURNALUL OFÍCIAL AL UNIUNII EUROPENE
DECIZIA COMISIEI
din 2 mai 2003
privind neînscrierea metalaxilului în anexa I la Directiva 91/414/CEE a Consiliului și retragerea autorizațiilor acordate pentru produsele fitosanitare care conțin această substanță activă
[notificată cu numărul C(2003) 1421]
(Text cu relevanță pentru SEE)
(2003/308/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (1), astfel cum a fost modificată ultima dată prin Directiva 2003/23/CE a Comisiei (2), în special articolul 8 alineatul (2) al patrulea paragraf,
având în vedere Regulamentul (CEE) nr. 3600/92 al Comisiei din 11 decembrie 1992 de stabilire a normelor de punere în aplicare a primei etape a programului de lucru menționat la articolul 8 alineatul (2) din Directiva 91/414/CEE a Consiliului privind introducerea pe piață a produselor fitosanitare (3), astfel cum a fost modificat ultima dată prin Regulamentul (CE) nr. 2266/2000 (4), în special articolul 7 alineatul (3a) litera (b),
întrucât:
(1)
În conformitate cu articolul 8 alineatul (2) din Directiva 91/414/CEE, Comisia stabilește un program de lucru privind analiza substanțelor active utilizate în produsele fitosanitare aflate deja pe piață la 25 iulie 1993. Regulamentul (CEE) nr. 3600/92 stabilește normele de punere în aplicare a programului menționat anterior.
(2)
Regulamentul (CE) nr. 933/94 al Comisiei din 27 aprilie 1994 de stabilire a listei substanțelor active din produsele fitosanitare și de desemnare a statelor membre raportoare pentru aplicarea Regulamentului (CEE) nr. 3600/92 (5), astfel cum a fost modificat ultima dată prin Regulamentul (CE) nr. 2230/95 (6), a desemnat substanțele active care trebuie să fie evaluate în cadrul Regulamentului (CEE) nr. 3600/92, a desemnat un stat membru drept raportor pentru evaluarea fiecărei substanțe și a identificat producătorii fiecărei substanțe active care au prezentat o notificare în termenele prevăzute.
(3)
Metalaxilul este una dintre cele 89 de substanțe active desemnate în Regulamentul (CE) nr. 933/94.
(4)
Autorul principalei notificări (Novartis, denumit în prezent Syngenta) a informat Comisia și statul membru raportor că nu dorește să mai participe la programul de lucru pentru această substanță activă și că, în consecință, nu va mai comunica nici un fel de informații.
(5)
Cu toate acestea, în conformitate cu articolul 7 alineatul (1) litera (c) din Regulamentul (CEE) nr. 3600/92, Portugalia, în calitate de stat membru raportor desemnat, a prezentat Comisiei, la 26 ianuarie 2001, un raport de evaluare a informațiilor furnizate de autorii notificărilor, în conformitate cu articolul 6 alineatul (1) din regulamentul în cauză.
(6)
După primirea raportului din partea statului membru raportor, Comisia a inițiat consultări cu statele membre, în cadrul Comitetului permanent pentru lanțul alimentar și sănătatea animală, precum și cu autorul restant al unei notificări [Industrias Químicas del Valléssa (IQV)], în conformitate cu articolul 7 alineatul (3) din Regulamentul (CEE) nr. 3600/92.
(7)
Autorul restant al notificării nu a prezentat un dosar complet privind metalaxilul în termenul prevăzut la articolul 6 alineatul (1) din Regulamentul 3600/92. În aceste condiții, evaluarea permanentă a metalaxilului nu se poate face decât pe baza dosarului prezentat de Syngenta. Cu toate acestea, deoarece nu a avut acces la dosar, IQV nu a putut nici să prezinte informații referitoare la chestiunile care decurg din evaluarea acestuia, nici să completeze propriul dosar într-un termen rezonabil. Prin urmare, nu este posibil să se organizeze o evaluare eficientă inter pares a metalaxilului. Din acest motiv, nu este posibil să se conchidă, pe baza datelor prezentate pentru metalaxil, că în condițiile de utilizare preconizate s-ar putea considera că produsele fitosanitare care conțin metalaxil respectă, în general, cerințele stabilite la articolul 5 alineatul (1) literele (a) și (b) din Directiva 91/414/CEE.
(8)
Prin urmare, metalaxilul nu trebuie inclus în anexa I la Directiva 91/414/CEE.
(9)
Examinarea substanței s-a încheiat la 18 octombrie 2002 cu formularul de raport de examinare al Comisiei privind metalaxilul, în conformitate cu articolul 7 alineatul (6) din Regulamentul (CEE) nr. 3600/92.
(10)
Trebuie adoptate măsuri pentru a garanta că autorizațiile actuale ale produselor fitosanitare care conțin metalaxil sunt retrase într-o perioadă determinată și că nu se reînnoiesc, nici nu se eliberează noi autorizații pentru produsele în cauză.
(11)
Orice termen de grație pentru eliminarea, depozitarea, introducerea pe piață și utilizarea stocurilor actuale de produse fitosanitare care conțin metalaxil autorizate de către statul membru în conformitate cu articolul 4 alineatul (6) din Directiva 91/414/CEE nu poate depăși douăsprezece luni, pentru a permite utilizarea stocurilor existente într-un termen de maximum un sezon de vegetație suplimentară.
(12)
Prezenta decizie nu aduce atingere vreunei acțiuni eventuale pe care Comisia o poate întreprinde ulterior cu privire la această substanță activă în cadrul Directivei 79/117/CEE a Consiliului din 21 decembrie 1978 privind interzicerea introducerii pe piață și folosirii produselor fitosanitare care conțin anumite substanțe active (7), modificată de Actul de aderare al Austriei, Finlandei și Suediei.
(13)
Măsurile prevăzute de prezenta decizie sunt în conformitate cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Metalaxilul nu este inclus ca substanță activă în anexa I la Directiva 91/414/CEE.
Articolul 2
Statele membre se asigură de următoarele:
(a)
autorizațiile pentru produse fitosanitare care conțin metalaxil sunt retrase într-un termen de șase luni de la data adoptării prezentei decizii;
(b)
de la data adoptării prezentei decizii, nu se acordă și nu se reînnoiește nici o autorizație pentru produse fitosanitare care conțin metalaxil în temeiul derogării prevăzute la articolul 8 alineatul (2) din Directiva 91/414/CEE.
Articolul 3
Orice termen de grație acordat de un stat membru în conformitate cu articolul 4 alineatul (6) din Directiva 91/414/CEE trebuie să fie cel mai scurt posibil și să nu depășească optsprezece luni de la data adoptării prezentei decizii.
Articolul 4
Prezenta decizie se adresează statelor membre.
Adoptată la Bruxelles, 2 mai 2003.